Duchoň, Daniel, poslanec NR SR (2012-06-26):
Áno, ďakujem za slovo. Vážená pani predsedajúca, vážené panie poslankyne, vážení páni poslanci, v súlade s § 30 ods. 1 zákona č. 85 o politických stranách a politických hnutiach v znení neskorších predpisov a na základe poverenia Národnej rady Slovenskej republiky v zmysle uznesenia č. 33 zo 16. mája 2012 predkladám ako predseda výboru informáciu o predložení výročných správ politických strán a politických hnutí za rok 2011 (tlač 49). Podľa uvedeného zákona vyplýva politickým stranám a politickým hnutiam povinnosť každoročne predložiť Národnej rade Slovenskej republiky do konca apríla výročnú správu za predchádzajúci kalendárny rok. Na základe oprávnenia Národnej rady boli všetky politické strany upozornené, že im vyplýva povinnosť predložiť výročné správy za rok 2011 do 30. apríla 2012 v listinnej a v elektronickej podobe. Pre pomoc a uľahčenie práce politické strany obdržali listom z 8. 2. 2012 aj príslušné náležitosti, ktoré obsahujú a chronologicky upozorňujú na všetky povinnosti, ktoré im vyplývajú zo zákona o politických stranách, verejnom obstarávaní a voľbách do Národnej rady Slovenskej republiky, o účtovníctve, o katastri nehnuteľností, o notároch a notárskej činnosti. Výbor prerokoval uvedenú informáciu dňa 13. júna 2012, pričom o splnení a nesplnení náležitostí zo zákona pri predkladaní výročných správ politických strán a politických hnutí informoval listom predsedu výboru, ministerstvo financií Slovenskej republiky dňa 28. mája 2012. Výbor po prerokovaní súhlasil s vyplatením finančných prostriedkov zo štátneho rozpočtu všetkým šiestim parlamentným stranám a trom neparlamentným stranám, ktoré vo voľbách získali viac ako 3 % hlasov. Výbor konštatoval, že výročnú správu do 30. apríla 2012 predložilo 44 strán, po termíne ju predložil 1 subjekt, 16 strán správu nepredložilo a 35 strán bolo písomne požiadaných o odstránenie nedostatkov s termínom do 30. júna 2012. Ak nebudú odstránené nedostatky, následne požiadam podpredsedu vlády a ministra financií, aby začal správne konanie podľa § 31 ods. 2 písm. a) o politických stranách a politických hnutiach, o uloženie pokuty do výšky 3 319 eur. Treba zdôrazniť, že práca ministerstva financií Slovenskej republiky pri vymáhaní finančných prostriedkov za uložené pokuty je neefektívna a nehospodárna voči štátnemu rozpočtu. Od roku 2000 bolo začatých vyše 220 správnych konaní. Neustále od roku 2005 Ministerstvo vnútra Slovenskej republiky eviduje 86 strán, ktoré sú v likvidácii. Aj v tomto prípade je potrebná legislatívna zmena. Je nevyhnutné, aby bol novelizovaný zákon o politických stranách, nielen so zameraním na efektivitu a hospodárnosť, ale prijať aj také ustanovenia, ktoré odstránia porušovanie tohto zákona ako celok, napríklad hľadať v zmysle Ústavy aj takú možnosť, ako je zrušenie strany zo zákona. Vzhľadom na pretrvávajúce nedostatky výbor už v minulosti vytvoril pracovnú skupinu zo zástupcov parlamentných strán na prípravu novely zákona o politických stranách a prípadne aj zákonov s tým súvisiacich. Do tejto prípravy novely sa zapojila aj Kancelária Národnej rady Slovenskej republiky, zástupcovia ministerstva financií, ministerstva vnútra, Úrad pre dohľad nad výkonom auditu a Slovenská komora auditorov. Ďakujem za pozornosť. Pani predsedajúca, prosím, otvorte rozpravu k tomuto bodu.